Определение № 15995 от 3.12.2013 г. на ВАС по адм. д. № 15496/2013 г., II о., докладчик съдията Таня Радкова

 

 чл. 49, ал. 1 ЗКИР


Производството е по чл. 229 и следващите АПК.

Образувано е по частна жалба на Живка Борисова Димитрова, чрез своя пълномощник адв. Албена Добрева, срещу определение № 6201/02.10.2013 г. по адм. д. № 4342/2013 г. на Административен съд София - град. Счита обжалваното определение за неправилно и претендира отмяната му.

Другата страна в срока по чл. 232 АПК не взема становище.

Частната жалба е подадена в срок и е процесуално допустима.

Разгледана по същество, е основателна:

С обжалваното определение Административен съд София - град е оставил без разглеждане жалбата на Живка Борисова Димитрова срещу заповед № РД-18-38/10.07.2012 г. на изпълнителния директор на Агенция по геодезия, картография и кадастър Столична община, област София в частта относно ПИ с идентификатори 68134.1609.2219, 68.134.1609.5035 поради липса на правен интерес.

Така постановеното определение настоящият състав намира за неправилно.

По отношение на процесните имоти първоинстанционният съд неправилно е приел, че частният жалбоподател няма правен интерес да обжалва заповедта. Съгласно чл. 49, ал. 4 ЗКИР и § 1, т. 13 от Допълнителните разпоредби на закона само собственици или носители на други вещни права върху недвижимите имоти и съседните на тях, които са в обхвата на изменената кадастралната карта могат да обжалват заповедта за одобрение на КККР. Безспорно е установено, че имоти с идентификатори 68134.1609.2219 и 68.134.1609.5035 са вписани в КККР на името на Марица Георгиева Митачева, наследник на която се явява жалбоподателят Живка Димитрова. Това е направено въз основа на документ за собственост - решение на ПК № 1613/349 от 02.06.1995 г. и удостоверение за наследници. Такава е достатъчна да обоснове активна процесуална легитимация по чл. 49, ал. 4 ЗКИР, за да се разгледа жалбата досежно нейната основателност. Въпреки неточно формулираните искания в жалбите настоящият съдебен състав намира, че има направено възражение относно коректното нанасяне на процесните имоти в кадастралната карта, оо е своевременно и от легитимна страна. Дали имотите са нанесени в пълен обем и в реални граници е въпрос по същество на спора, по който първоинстанционният съд следва да се произнесе.

Воден от горното, Върховният административен съд, второ отделение

ОПРЕДЕЛИ:

ОТМЕНЯ определение № 6201/02.10.2013 г. по адм. д. № 4342/2013 г. на Административен съд София - град, с което е прекратено производството по делото.

ВРЪЩА делото на същия съд за продължаване на съдопроизводствените действия.

Определението не подлежи на обжалване.

